Ikalabing-isang Aralin: INIHAHAYAG SA ATIN NG DIYOS ANG KANYANG

KALOOBAN NA DAPAT NATING SUNDIN

Ikalawang Bahagi

Sa natapos na aralin ay pinag-aralan natin kung anong bahagi ang ginagampanan ng Kautusang Moral sa kabuuang plano ng Diyos para sa ating kaligtasan. Ang Sampung Utos ay isang mabuting buod ng kalooban ng Diyos para sa lahat ng tao sa lahat ng panahon.

Sa araling ito ay ating tatalakayin ang unang tatlong utos. Tinatawag ang mga itong ang Unang Pangkat ng Kautusan at ang mga ito ay sumasaklaw sa ating relasyon o kaugnayan sa Diyos.

Sa kanyang Sermon sa Bundok, ipinahayag ni Jesus na ang Sampung Utos ay mayroong higit na malawak na kahulugan. Sinabi niya, "Ngunit sinasabi ko sa inyo, ang sinumang tumingin sa isang babae nang may mahalay na pagnanasa ay nangangalunya na sa babaing iyon sa kanyang puso” (Mateo 5: 28). Sa mga salitang ito ay kanyang ipinaliliwanag na hindi lamang ang gawang pangangalunya ang ipinagbabawal ng Kautusan kundi ang makasalanang pagnanasa. Kung magkagayon, susuriin natin, hindi lamang ang Sampung Utos, kundi ang mga talatang nagpapaliwanag sa higit na malawak nilang kahulugan.

Ano ang Unang Utos?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Exodo 20: 3 "Huwag kang sasamba sa ibang diyos, maliban sa akin."****Isaias 42: 8 "Ako si Yahweh; 'yan ang aking pangalan; walang makakaangkin ng aking karangalan; ang papuri'y sa akin, hindi sa diyus-diyosan."** | **Hindi dapat na maging pangunahin o pinakamahalaga sa ating buhay ang sinumang tao o ang anumang bagay kundi ang Diyos lamang.** |
| **Mateo 10: 37 "Ang umiibig sa kanyang ama o ina nang higit sa akin ay hindi karapat-dapat sa akin. Ang umiibig sa kanyang anak nang higit sa akin ay hindi karapat-dapat sa akin."** |  |
| **Mateo 6: 24 "Walang aliping makakapaglingkod nang sabay sa dalawang panginoon, sapagkat kapopootan niya ang isa at iibigin ang ikalawa, paglilingkuran nang tapat ang isa at hahamakin ang ikalawa. Hindi kayo maaaring maglingkod nang sabay sa Diyos at sa kayamanan."** |  |

|  |  |
| --- | --- |
| **Juan 5: 23 "...upang maparangalan ng lahat ang Anak, tulad ng kanilang pagpaparangal sa Ama. Ang hindi nagpaparangal sa Anak ay hindi nagpaparangal sa Ama na nagsugo sa Anak."** | **Ang ating katapatan at pagpaparangal ay nararapat lang nating iukol sa tunay na Diyos at hindi sa sinuman o anumang nagpapanggap o nagpapakilalang “diyos”. Ang tunay na Diyos ay ang Diyos na nagpahayag sa tatlong persona – Ama, Anak, at Espiritu.** |
| **Gawa 5: 3,4 "Kaya't sinabi ni Pedro,****"Ananias, bakit ka nagpadala kay Satanas at nagsinungaling ka sa Espiritu Santo? Bakit mo binawasan ang pinagbilhan mo ng lupa? Bago mo ipinagbili ang lupa, hindi ba iyo iyon? At nang maipagbili na, hindi ba iyo rin ang pinagbilhan? Bakit mo naisipang gawin iyon? Hindi ka sa tao nagsinungaling kundi sa Diyos."** |  |
| **Awit 33: 8 "Matakot kay Yahweh ang lahat sa lupa! Dapat katakutan ng buong nilikha!"** | **Dapat tayong matakot, umibig, at magtiwala****sa Diyos nang higit sa lahat ng bagay.** |
| **Mateo 22: 37 "Sumagot si Jesus, "Ibigin mo ang Panginoon mong Diyos nang buong puso, nang buong kaluluwa, at nang buong pag-iisip."** |  |
| **Kawikaan 3: 5 "Kay Yahweh ka magtiwala, buong puso at lubusan, at huwag kang mananangan sa sariling karunungan."** | **Tinupad ni Jesus ang hinihingi ng Unang****Utos para sa atin.** |
| **Juan 8: 46-50 "Sino sa inyo ang maaaring magpatunay na ako'y nagkasala? At kung katotohanan ang sinasabi ko, bakit ayaw ninyong maniwala sa akin? Ang mula sa Diyos ay dumirinig ng mga salita ng Diyos, subalit ayaw ninyong makinig sa akin sapagkat kayo'y hindi mula sa Diyos. Sinabi ng mga Judio kay Jesus, Hindi ba tama ang sinabi naming ikaw ay Samaritano at sinasapian ng demonyo? Sumagot si Jesus, Hindi ako sinasapian ng demonyo. Pinaparangalan ko ang aking Ama ngunit ako'y nilalapastangan ninyo. Hindi ako naghahangad na ako'y parangalan; may** |  |

|  |  |
| --- | --- |
| **isang nagsisikap na ako'y parangalan, at siya ang magpapasya. "****Hebreo 10: 7 "Kaya't sinabi ko, 'Ako'y narito, O Diyos, upang sundin ang iyong kalooban, ayon sa sinasabi ng kasulatan tungkol sa akin."****Filipos 2: 8 "...nagpakumbaba siya at naging masunurin hanggang kamatayan, maging ito man ay kamatayan sa krus."****Mateo 3: 17 "At isang tinig mula sa langit ang nagsabi, "Ito ang minamahal kong Anak na lubos kong kinalulugdan!"****Mateo 4: 8-10 "Pagkatapos, dinala naman siya ng diyablo sa isang napakataas na bundok at ipinakita sa kanya ang lahat ng kaharian sa daigdig at ang kapangyarihan ng mga ito. Sinabi ng diyablo sa kanya, "Ibibigay ko sa iyo ang lahat ng ito kung magpapatirapa ka at sasamba sa akin." Kaya't sumagot si Jesus, "Lumayas ka Satanas! Sapagkat nasusulat,****'Ang Panginoon mong Diyos ang dapat mong sasambahin.****At siya lamang ang dapat mong paglilingkuran.'"** |  |

Sinabi ni Martin Lutero na kung matutupad natin ang Unang Utos nang buong-buo ay magagawa na rin nating matupad nang buong-buo ang lahat ng Kautusan. Kung magagawa nating ibigin ang Diyos nang lubos, at hindi natin uunahin o pahahalagahan kahit kailan at kahit gatiting man, ang sinuman o anuman kaysa kanya, magagawa nating mabuhay nang naayon sa kanyang kalooban sa lahat ng oras.

Ano ang Ikalawang Utos?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Exodo 20: 7 "Huwag mong gagamitin sa walang kabuluhan ang pangalan ni Yahweh na iyong Diyos. Tiyak na paparusahan ko ang** | **Dapat nating ingatang marangal ang pangalan ng Diyos sa lahat ng oras.** |

|  |  |
| --- | --- |
| **sinumang gumamit nito nang walang kabuluhan."****Exodo 34: 5-7 "Si Yahweh ay bumaba sa ulap, tumayo sa tabi ni Moises at binanggit ang kanyang pangalan: Yahweh. Si Yahweh ay nagdaan sa harapan ni Moises at sinabi niya, "Akong si Yahweh ay mahabagin at mapagmahal. Hindi ako madaling magalit; patuloy kong ipinadarama ang aking pag-ibig at ako'y nananatiling tapat. Tinutupad ko ang aking pangako maging sa libu-libo, at patuloy kong ipinapatawad ang kanilang kasamaan, pagsuway at pagkakasala. Ngunit hindi ko pinalalampas ang kasalanan ng ama at ang pagpaparusa ko'y hanggang sa ikatlo at ikaapat na salinlahi."****Roma 12: 14 "Idalangin ninyo ang mga umuusig sa inyo; idalangin ninyo sila at huwag sumpain."****Levitico 19: 12 "Huwag kayong manunumpa sa aking pangalan kung ito ay walang katotohanan. Iyon ay paglapastangan sa pangalan ng inyong Diyos. Ako si Yahweh."****Jeremias 23: 31 "Ako'y laban sa mga propetang kumakatha ng sariling salita at pagkatapos ay sasabihing galing iyon kay Yahweh."****Mateo 15: 7-9 "Mga mapagkunwari! Tama nga ang sinabi ni propeta Isaias tungkol sa inyo, 'Ang paggalang sa akin ng bayang ito ay pakunwari lamang, sapagkat sa bibig at hindi sa puso ito bumubukal. Walang kabuluhan ang kanilang pagsamba, sapagkat itinuturo nilang galing sa Diyos ang kanilang mga utos."** | **Ang pangalan ng Diyos ay tumutukoy sa lahat ng ipinahayag ng Diyos tungkol sa kanyang sarili – ang kanyang pangalan ay ang kanyang karangalan.****Ilan sa mga halimbawa ng paggamit sa pangalan ng Diyos sa walang kabuluhan: Isinusumpa ang ibang tao gamit ang pangalan ng Diyos;****Ginagamit ang pangalan ng Diyos sa pagmumura;****Pagbibigay ng huwad na testimonya sa korte sa pangalan ng Diyos;****Panunumpa sa mga walang kabuluhang bagay gamit ang pangalan ng Diyos; Pagtuturo o pagtataguyod ng maling katuruan;****Pamumuhay ng hindi naaayon sa kalooban ng Diyos habang nagpapahayag na siya ay isang mananampalataya.** |

|  |  |
| --- | --- |
| **Awit 50:15 "Kung kayo ay may bagabag, ako lagi ang tawagin; kayo'y aking ililigtas, ako'y inyong pupurihin.”** |  |
| **Awit 100 "Umawit sa kagalakan ang lahat ng mga bansa! Si Yahweh ay papurihan, paglingkuran siyang kusa; lumapit sa presensya niya at umawit na may tuwa! O si Yahweh ay ating Diyos! Ito'y dapat na malaman, tayo'y kanya, kanyang lahat, tayong lahat na nilalang; lahat tayo'y bayan niya, kabilang sa kanyang kawan. Pumasok sa kanyang templo na ang puso'y nagdiriwang, umaawit, nagpupuri sa loob ng dakong banal; purihin ang ngalan niya at siya'y pasalamatan! Napakabuti ni Yahweh, pag-ibig niya'y walang hanggan, pag-ibig niya ay tunay, laging tapat kailanman!"** | **Dapat nating gamitin nang tama ang kanyang pangalan. Ginagawa natin ito kung tumatawag tayo sa kanya sa pamamagitan ng panalangin, lalo na sa panahong tayo ay may suliranin; kung tayo ay nagpupuri sa kanya; kung tayo ay nagpapasalamat sa kanya; at kung pinalalaganap natin ang kaluwalhatian ng kanyang pangalan sa lahat ng tao.** |
| **Mateo 28:18-20 "Lumapit si Jesus at sinabi sa kanila, “Ibinigay na sa akin ang lahat ng kapangyarihan sa langit at sa lupa. Kaya't humayo kayo, gawin ninyong alagad ko ang mga tao sa lahat ng mga bansa. Bautismuhan ninyo sila sa pangalan ng Ama, at ng Anak, at ng Espiritu Santo. Turuan ninyo silang sumunod sa lahat ng iniutos ko sa inyo. Tandaan ninyo, ako'y laging kasama ninyo hanggang sa katapusan ng panahon.”** |  |
| **Juan 17: 25, 26 "Makatarungang Ama, hindi ka kilala ng sanlibutan, ngunit kilala kita, at alam rin ng mga ibinigay mo sa akin na ikaw ang nagsugo sa akin. Ipinahayag ko na sa kanila kung sino ka, at patuloy ko itong ipapahayag, upang ang pagmamahal mo sa akin ay manatili sa kanila, at ako ay manatili rin sa kanila.”** | **Tinupad ni Jesus ang Ikalawang Utos para sa atin.** |

Ang mga mananampalataya sa panahon ng Lumang Tipan ay lubhang nabahala na magamit nila ang pangalan ng Diyos (Yahweh/Panginoon) nang walang kabuluhan, kung kaya't sa pagdaan ng panahon ay hindi na nila ito binanggit kailanman. Dahil dito, hindi natin alam

kung ano ang tamang bigkas ng inihayag na pangalan ng Diyos sa wikang Hebreo (kinakatawan ng mga titik na YHWH).

Ano ang Ikatlong Utos?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Exodo 20: 8 "Lagi mong tandaan at ilaan para sa akin ang Araw ng Pamamahinga."****Exodo 20: 11 "Anim na araw kong nilikha ang langit, ang lupa, ang mga dagat at ang lahat ng nasa mga ito. Ngunit namahinga ako sa ikapitong araw. Kaya't ito'y aking pinagpala at inilaan para sa akin."****Deuteronomio 5: 15 "Alalahanin mong naging alipin ka rin sa Egipto at mula roo'y inilabas kita sa pamamagitan ng aking kapangyarihan. Kaya iniutos ko na panatilihin mong nakalaan kay Yahweh ang Araw ng Pamamahinga."****Exodo 20: 9, 10 "Anim na araw kang magtatrabaho, at tapusin mo ang dapat gawin. Subalit ang ikapitong araw ay para kay Yahweh na iyong Diyos; ito ay Araw ng Pamamahinga. Sa araw na ito'y huwag magtrabaho ang sinuman sa inyo; kayo, ang inyong mga anak, mga aliping lalaki o babae, ang inyong mga alagang hayop, ni ang mga dayuhang nakikipamayan sa inyo."****Exodo 23: 12 "Anim na araw kayong magtatrabaho, ngunit sa ikapitong araw ay titigil kayo sa paggawa upang makapahinga rin ang inyong mga baka, asno, alipin at ang mga manggagawang dayuhan."****Levitico 19: 30 "Igalang ninyo ang Araw ng Pamamahinga at ang aking santuwaryo. Ako si Yahweh."** | **Ang utos ng Diyos sa mga tao sa panahon ng Lumang Tipan ay ipangilin ang araw ng Sabbath (salitang Hebreo na ang kahulugan ay "pamamahinga").****Ang Araw ng Sabbath ay nagpapaalala sa mga mananampalataya sa panahon ng Lumang Tipan na ang Diyos ay nagpahinga pagkatapos ng kanyang paglikha sa loob ng anim na araw.****Ang Araw ng Sabbath ay nagpapaalala sa mga mananampalataya sa panahon ng Lumang Tipan na ang Diyos ang nagkaloob sa kanila ng kapahingahan mula sa kanilang pagkakaalipin sa Egipto.****Ang Araw ng Sabbath ay nagbibigay ng pagkakataon sa bawat isa upang magpahinga mula sa kani-kanilang mga gawain.****Ang Araw ng Sabbath ay nagbibigay ng pagkakataon sa bawat isa upang makapakinig at makapag-aral ng Salita ng Diyos at upang sambahin siya para sa lahat ng kanyang mga biyaya.** |

|  |  |
| --- | --- |
| **Levitico 23: 3 "Anim na araw kayong magtatrabaho, ngunit sa ikapitong araw kayo'y magpapahinga. Iyon ay araw ng banal na pagtitipon. Huwag magtatrabaho ang sinuman sa inyo, saanman kayo naroroon; iyon ay Araw ng Pamamahinga para kay Yahweh."****Colosas 2: 16, 17 "Kaya't huwag na kayong magpapasakop pa sa anumang alituntunin tungkol sa pagkain o inumin, tungkol sa mga kapistahan, sa bagong buwan o sa Araw ng Pamamahinga. Ang mga ito'y anyo lamang ng mga bagay na darating, ngunit si Cristo ang katuparan ng lahat ng ito."****Roma 14: 5,6 "May nagpapahalaga sa isang araw nang higit kaysa ibang mga araw. May naniniwala namang pare-pareho ang lahat ng araw. Dapat tiyakin ng bawat isa na tama ang kanyang pasya tungkol sa bagay na ito. Ang nagpapahalaga sa isang araw ay nagpapahalaga rito alang-alang sa Panginoon. Ang kumakain ng anuman ay kumakain niyon alang-alang sa Panginoon, sapagkat nagpapasalamat siya sa Diyos. Iyon namang hindi kumakain ng ilang uri ng pagkain ay gumagawa ng ganoon alang-alang din sa Panginoon, at nagpapasalamat din siya sa Diyos."****Galacia 4: 9-11 "...ngunit ngayong nakikilala na ninyo ang Diyos, o mas tamang sabihin, ngayong nakikilala na kayo ng Diyos, bakit kayo bumabalik sa mga tuntuning walang bisa at walang halaga? Bakit gusto na naman ninyong paalipin sa mga iyon? May itinatangi kayong mga araw, mga buwan, mga panahon at mga taon! Nag-aalala akong baka nasayang lamang ang pagpapagal ko para sa inyo."****Hebreo 10: 25 "Huwag nating kaliligtaan ang pagdalo sa ating mga pagtitipon, gaya ng** | **Ang Sabbath sa Lumang Tipan ay anino o larawan na naghahayag kay Cristo at sa kapahingahan na kanyang kaloob.****Hindi tayo inuutusan na sumamba sa araw ng Sabado o anumang itinakdang araw. Gayunman, tinatagubilinan tayo ng Diyos na palagiang magtipun-tipon upang sumamba sa Kanya at makinig ng Kanyang Salita.** |

|  |  |
| --- | --- |
| **ginagawa ng ilan. Sa halip, palakasin natin ang loob ng isa't isa, lalo na ngayong nakikita nating malapit na ang araw ng Panginoon."** |  |
| **Lucas 4: 16 "Umuwi si Jesus sa Nazaret, ang bayan na kung saan siya lumaki. Gaya ng kanyang nakaugalian, pumasok siya sa sinagoga nang Araw ng Pamamahinga."****Mateo 11: 28, 29 "Lumapit kayo sa akin, kayong lahat na nahihirapan at nabibigatang lubha sa inyong pasanin, at kayo'y bibigyan ko ng kapahingahan. Pasanin ninyo ang aking pamatok at sundin ninyo ang aking mga itinuturo sapagkat ako'y maamo at mapagkumbabang loob. Matatagpuan ninyo sa akin ang kapahingahan..."****Roma 10: 17 "Kaya't ang pananampalataya ay bunga ng pakikinig, at ang pakikinig naman ay bunga ng pangangaral tungkol kay Cristo."** | **Tinupad ni Jesus ang Ikatlong Utos para sa atin.****Ipinakikita rin ni Jesus na ang kapahingahang inilalarawan ng Sabbath ay tumutukoy sa tunay at espirituwal na kapahingahan na kanyang ipinagkakaloob. Ang espirituwal na kapahingahan ay ang kapatawaran ng ating mga kasalanan na ipinagkakaloob sa ating mga nananampalataya sa kanya. Mahalaga ang palagiang pag-aaral ng Biblia sapagkat ang pananampalataya ay dumarating at nananatili sa atin sa pamamagitan ng kanyang Salita.** |

Ipinaliwanag ni Lutero ang kahulugan ng Ikatlong Utos sa kanyang katesismo sa mga salitang ito: "Dapat tayong matakot at umibig sa Diyos nang sa gayon ay hindi natin hahamakin ang pangangaral at ang kanyang Salita. Sa halip, ito ay ating panghahawakan at buong galak na pakikinggan at pag-aaralan."

Pagkatapos nating pag-aralan ang unang tatlong utos, maliwanag nating makikita na hindi natin kayang ganapin ang mga ito nang lubos ayon sa hinihingi ng Diyos. Yamang hindi natin ito kayang gawin, nagagalak tayong malaman na ginanap nang lubos ni Jesus ang lahat ng hinihingi ng Diyos sa lahat ng Kanyang mga kautusan para sa atin.

MAIKLING PAGSUSULIT

1. **Hindi natin kayang tuparin ang Kautusan ng Diyos. Paano tinugon ni Jesus ang suliraning ito para sa atin?**
	1. **Binigyan niya tayo ng kalakasang kailangan natin upang tuparin ito.**
	2. **Tinupad niya ito para sa atin.**
	3. **Pinawalang-bisa niya ito.**
	4. **Ipinakita niya sa atin kung paano mamumuhay nang naaayon sa Kautusan.**
2. **Ano ang itinuturing ng Diyos na “ibang diyos” ayon sa Unang Utos?**
	1. **Rebulto o imahen ng ibang diyos.**
	2. **Ang kinikilalang diyos ng ibang relihiyong hindi Cristiano (Allah, Vishnu, atbp.)**
	3. **Mga lider-relihiyon na umaaktong parang “diyos” sa kanilang mga kaanib (Mga Manalo ng INC, Apolo Quiboloy ng Kingdom of Jesus Christ, Eli Soriano ng Dating Daan, atbp.)**
	4. **Sinuman o anumang dinidiyos natin (nagiging pangunahin) sa ating buhay.**
	5. **Lahat ng ito.**
3. **Tama o Mali. Natutupad natin ang Ikalawang Utos kung ibinabahagi natin sa iba ang ating pananampalataya.**
	1. **Tama**
	2. **Mali**
4. **Tama o Mali. Kung hindi natin babanggitin ang pangalan ng Diyos kahit kailan, makatitiyak tayong hindi natin malalabag ang Ikalawang Utos.**
	1. **Tama**
	2. **Mali**
5. **Tama o Mali. Ang Ikatlong Utos ay napawalang-bisa na.**
	1. **Tama**
	2. **Mali**
6. **Tama o Mali. Ang mga Cristiano ay dapat na sumamba tuwing araw ng Linggo.**
	1. **Tama**
	2. **Mali**